钦定古今图书集成/方舆汇编/边裔典/第105卷
## 钦定古今图书集成/方舆汇编/边裔典/第105卷

| 钦定古今图书集成 方舆汇编 第一百五卷 |

| |

钦定古今图书集成方舆汇编边裔典

第一百五卷目录

缅国部汇考

元〈世祖至元九则　成宗大德四则〉

马八儿部汇考

元〈世祖至元四则〉

三屿部汇考

元〈世祖至元一则〉

苏禄部汇考

明〈太祖洪武一则　成祖永乐五则　神宗万历一则〉

吕宋部汇考

明〈太祖洪武一则　成祖永乐二则　神宗万历六则〉

览邦部汇考

明〈太祖洪武一则　成祖永乐一则〉

淡巴部汇考

明〈太祖洪武一则〉

彭亨部汇考

明〈太祖洪武一则　成祖永乐四则〉

百花部汇考

明〈太祖洪武一则〉

剌泥部汇考〈附夏剌比　奇剌泥　窟察泥　舍剌齐　彭加那　八可意　乌沙剌

踢　坎巴　阿哇　打回〉

明〈成祖永乐一则〉

苏吉丹部汇考

明〈成祖永乐一则〉

碟里部汇考

明〈成祖永乐一则〉

日罗夏治部汇考

明〈成祖永乐一则〉

合猫里部汇考〈猫里务〉

明〈成祖永乐一则〉

古里班卒部汇考

明〈成祖永乐一则〉

南巫里部汇考

明〈成祖永乐四则〉

麻叶瓮部汇考〈附葛卜　速儿米囊〉

明〈成祖永乐一则〉

冯嘉施兰部汇考

明〈成祖永乐三则〉

边裔典第一百五卷

元

### 世祖至元十年遣使宣谕缅国

按《元史世祖本纪》，“至元十年二月，诏勘马剌失里、乞
带脱因、刘源使缅国，谕遣子弟近臣来朝。”按缅国
本传：“缅国为西南夷，不知何种。其地有接大理及去
城都不远者，又不知其方几里也。其人有城郭屋庐
以居，有象马以乘，舟筏以济。”其文字进上者，用金叶
写之，次用纸，又次用槟榔叶，盖誊译而后通也。至元
八年，大理、鄯阐等路宣慰司都元帅府遣乞䚟脱因
等使缅国，招谕其王内附。四月，乞䚟脱因等导其使
价博来以闻。十年二月，遣勘马剌失里、乞䚟脱因等
使其国，持诏谕之曰：“间者大理、鄯阐等路宣慰司都
元帅府差乞䚟脱因导王国使价博诣京师，且言向
至王国，但见其臣下，未尝见王，又欲观吾大国舍利。”
朕矜悯远来，即使来使觐见，又令纵观舍利。益询其
所来，乃知王有内附意。国虽云远，一视同仁。今再遣
勘马剌失里及礼部郎中国信使乞䚟脱因、工部郎
中国信副使卜云失往谕王国。诚能谨事大之礼，遣
其子弟。若贵近臣僚一来，以彰我国家无外之义，用
敦永好，时乃之休。至若“用兵，夫谁所好，王其思之。”
至元十二年，云南行省请征缅，不许。

按《元史世祖本纪》不载。按《缅国本传》：至元十二年
四月，建宁路安抚使贺天爵言，得金齿头目阿郭之
言曰：“乞䚟脱因之使缅。”乃故父阿必所指也。至元九
年三月，缅王恨父阿必故领兵数万来侵，执父阿必
而去，不得已厚献其国，乃得释之。因知缅中部落之
人犹群狗耳。比者缅遣阿的八等九人至，乃候视国
家“动静也。今白衣头目是阿郭亲戚，与缅为邻，尝谓
入缅有三道，一由天部马，一由骠甸，一由阿郭地界，
俱会缅之江头城。又阿郭亲戚阿提犯在缅掌五甸，
户各万馀，欲内附阿郭，愿先招阿提犯及金齿之未
降者，以为引道。”云南省因言缅王无降心，去使不返，
必须征讨。六月，枢密院以闻。帝曰：“姑缓之。”十一月，云
南省始报差人探伺国使消息，而蒲贼阻道。今蒲人多降，道已通，遣金齿干额总管阿禾探得国使达，缅，
俱安

至元十四年，蒙古千户忽都征缅，大败之。

按《元史世祖本纪》不载按《缅国本传》：至元十四年
三月，“缅人以阿禾内附，怨之，攻其地，欲立砦腾越、永
昌之间。时大理路蒙古千户忽都，大理路总管信苴
日总把千户脱罗脱孩，奉命伐永昌之西腾越、蒲、骠、
阿昌、金齿未降部族，驻札南甸。阿禾告急，忽都等昼
夜行，与缅军遇一河边，其众约四五万，象八百，马万
匹。”忽都等军仅七百人。缅人前乘马，次象，次步卒。象
披甲，背负战楼，两旁挟大竹筒，置短枪数十于其中，
乘象者取以击刺。忽都下令：“贼众我寡，当先冲河北
军。”亲率二百八十一骑为一队，信苴日以二百三十
三骑傍河为一队，脱罗脱孩以一百八十七人依山
为一队，交战良久，贼败走。信苴日退之三里，抵寨门，
旋泞而退。忽南面贼兵万馀，绕出官军后，《信苴》日驰
报，忽都复列为三阵，进至河岸击之，又败走，追破其
十七砦，逐北至窄山口，转战三十馀里，贼及象马自
相蹂死者盈三巨沟。日暮，忽都中伤，遂收兵。明日追
之，至干额，不及而还，捕虏甚众。军中以一帽或一两
靴、一毡衣易一生口，其“脱者又为阿禾、阿昌邀杀，归
者无几。官军负伤者虽多，惟蒙古军获一象，不得其
性，被击而毙，馀无死者。”十月，云南省遣云南诸路宣
慰使、都元帅纳速剌丁率蒙古爨僰摩些军三千八
百四十馀人征缅，至江头，深蹂酋首细安立砦之所
招降其磨欲等三百馀砦，土官曲蜡蒲折户四千，孟
磨爱吕“户一千，磨奈《蒙匡》里荅八剌，户二万，蒙忙甸
土官甫禄堡户一万，水都弹秃”户二百，凡三万五千
二百户。以天热还师。

至元十七年，诏云南行省征缅。

按《元史世祖本纪》，至元十七年二月，诏纳速剌丁将
精兵万人征缅国。五月，诏云南行省发四川军万人，
命药剌海领之，与前所遣将同征缅国按《缅国本
传》：至元十七年二月，纳速剌丁等上言，“缅国舆地形
势皆在臣目中矣。先奉旨，若重庆诸郡平，然后有事
缅国。今四川已底宁，请益兵征之。”旁以问丞相脱里
夺海，脱里夺海曰：“陛下初命发合剌章及四川，与阿
里海牙麾下士卒六万人征缅，今纳速剌丁止欲得
万人。”帝曰：“是矣。”即命枢密缮甲兵，修武备，议选将出
师。五月，诏云南行省发四川军万人，命药剌海领之，
与前所遣将同征缅。

至元十九年，诏“思、播、叙诸郡皆发兵征缅。”

按《元史世祖本纪》，“至元十九年二月，诏佥亦奚不薛
及播思叙三州军，征缅国”按《缅国本传》：“至元十九
年二月，诏思播叙诸郡及亦奚不薛诸蛮夷等处，发
士卒征缅。”

至元二十年，官军伐缅，克之。

按《元史世祖本纪》，至元二十年春正月，敕药剌海领
军征缅国。五月，丞相伯颜、诸王相吾荅儿等言，“征缅
国军宜参用蒙古新附军。”从之按《缅国本传》，至元
二十年十一月，官军伐缅，克之。先是，诏宗王相吾荅
儿、右丞太卜、参知政事也罕的斤将兵征缅。是年九
月，大军发中庆，十月至南甸，太卜由罗必甸进军。十
一月，相吾荅儿命也罕的斤取道于阿昔江，达镇西
阿禾江，造舟二百，下流至江头城，断缅人水路。自将
一军，从骠甸径抵其国，与太卜军会。令诸将分地攻
取，破其江头城，击杀万馀人。别令都元帅元世安以
兵守其地，积粮饷以给军士，遣使持《舆地图》奏上。
至元二十二年，遣使人缅国宣谕。

按《元史世祖本纪》，至元二十二年七月乙未，云南行
省言，“今年未暇征缅，请收获秋禾，先伐罗北甸等部。”
从之。按《缅国本传》，至元二十二年十一月，缅王遣
其盐井大官阿必立相至太公城，欲来纳款，为孟乃
甸白衣头目䚟塞，阻道不得行。遣誊马宅者持信搭
一片来告骠甸土官匿俗，乞报上司，免军马入境。匿
俗给榜，遣誊马宅回江头城，招阿必立相赴省，且报
“西平缅、丽川等路宣慰司、宣抚司，差三掺持榜至江
头城，付阿必立相、忙直、卜算二人期以两月领军来
江头城宣抚司率蒙古军至骠甸相见议事。”阿必立
相乞言于朝廷，降旨许其悔过，然后差大官赴阙。朝
廷寻遣镇西、平缅宣抚司达鲁花赤兼招讨使怯烈，
使其国。

至元二十三年。以招讨使张万。为副都元帅征缅
按《元史世祖本纪》。至元二十三年十月。以招讨使张
万为征缅副都元帅。也先铁木儿征缅招讨司达鲁
花赤。千户张成征缅招讨使。并虎符敕造战船。将兵
六千人。以征缅。俾秃满带为都元帅总之按《缅国
本传》。至元二十三年十月。“以招讨使张万为征缅副
都元”帅，也先铁木儿征缅招讨司达鲁花赤，千户张
成征缅招讨使，并虎符，敕造战船，将兵六千人征缅，
俾秃满带为都元帅总之。云南王以行省右丞爱鲁奉旨，征收金齿、察罕迭吉连地，拨军一千人。是月，发
中庆府，继至永昌府，与征缅省官会，经阿昔甸，差军
五百人，护送招缅使怯烈至太公城。

至元二十四年，缅平定，岁贡方物。

按《元史世祖本纪》，至元二十四年七月，合撒儿海牙
言，比至缅国，谕其王赴阙。彼言邻番数叛，未易即行，
拟遣阿难荅剌奉表赍土贡入觐按《缅国本传》：至
元二十四年正月，至忙乃甸，缅王为其庶子不速速
古里所执，囚于昔里怯荅剌之地，又害其嫡子三人，
与大官木浪周等四人为逆。云南王所命官阿难荅
等亦受害。二月，怯烈自忙乃甸登舟，留元送军五百
人于彼。云南省请今秋进讨，不听。既而云南王与诸
王进征，至蒲甘，丧师七千馀，缅始平，乃定岁贡方物。

### 成宗大德元年封缅王及其世子

按《元史成宗本纪》：“大德元年二月，封的立普哇拿阿
迪提牙为缅国王，且诏之曰：‘我国家自祖宗肇造以
来，万邦黎献莫不畏威怀德。向先朝临御之日，尔国
使人禀命入觐，诏允其请，尔乃遽食前言，是以我帅
阃之臣加兵于彼。比者尔遣子信合八的奉表来朝，
宜示含弘，特加恩渥。今封的立普哇拿阿迪提牙为
缅国王，赐之银印，子信合八的为缅国世子，锡以虎
符。仍戒饬云南等处边将，毋擅兴兵甲，尔国官民，各
宜安业’。”又赐缅王弟撒邦巴一珠虎符，酋领阿散三
珠虎符，从者金符及金币遣之。按《缅国本传》：“大德
元年二月，以缅王的立普哇拿阿迪提牙尝遣其子
信合八的奉表入朝，请岁输银二千五”百两、帛千匹，
驯象二十，粮万石。诏封“的立普哇拿阿迪提牙”为缅
王，赐银印。子信合八的为缅国世子，赐以虎符。
大德三年，缅国遣其世子入谢，命间岁贡象，赐衣遣
还。

按《元史成宗本纪》，大德三年三月“癸巳，缅国世子信
合八的奉表来谢，赐衣遣还”按《缅国本传》：“大德三
年三月，缅复遣其世子奉表入谢，自陈部民为金齿
杀掠，率皆贫乏，以致上供金币不能如期输纳。帝悯
之，止命间岁贡象，仍赐衣遣还。”

大德四年，缅酋为其下所杀，立其子窟麻剌哥撒八
为王。

按《元史成宗本纪》，大德四年四月，“缅国遣使进白象。
七月，阿散哥也弟者苏等九十一人各奉方物来朝，
诏命馀人留安庆，遣者苏来上都。八月，阿散吉牙等
昆弟赴阙，自言杀主之罪，罢征缅兵”按《缅国本传》：
“大德四年四月，遣使进白象。五月，的立普哇拿阿迪
提牙为其弟阿散哥也等所杀，其子窟麻剌哥撒八
逃”诣京师，令忙完秃鲁迷失率师往问其罪。蛮贼与
八百媳妇国通，其势张甚。忙完秃鲁迷失请益兵，又
命薛超兀而等将兵万二千人征之，仍令诸王阔阔
节制其军。六月，诏立窟麻剌哥撒八为王，赐以银印。
秋七月，缅贼阿撒哥也弟者苏等九十一人各奉方
物入朝，命馀人置《中庆》，遣者苏等来上都。八月，缅国
阿散吉牙等昆弟赴阙，自言杀主之罪，罢征缅兵。
大德五年，云南参知政事高庆等以受缅人赂，班师，
伏诛。是年，缅遣人入贡。

按《元史成宗本纪》：“大德五年六月，缅王遣使献驯象。”
九十月，缅王遣使入贡。按《缅国本传》：“大德五年九
月，云南参知政事高庆、宣抚使察罕不花伏诛。初，庆
等从薛超兀而围缅两月，城中薪食俱尽，势将出降。
庆等受其重赂，以炎暑瘴疫为辞，辄引兵还，故诛之。
十月，缅遣使入贡。”

元

### 世祖至元 年马八儿遣使朝贡

按《元史世祖本纪》不载。按马八儿本传：“海外诸蕃
国，惟马八儿与俱蓝足以纲领诸国，而俱蓝又为马
八儿后障，自泉州至其国约十万里。其国至阿不合
大王城，水路得便风，约十五日可到，比馀国最大。至
元间，行中书省左丞唆都等奉玺书十通，招谕诸蕃。
未几，占城、马八儿俱奉表称藩。”

至元二十年，马八儿遣使入朝。

按《元史世祖本纪》。不载按马八儿本传：“至元二十
年。马八儿国遣僧撮及班入朝。五月将至上京。帝即
遣使迓诸途。”

至元二十一年正月己卯，马八儿国遣使贡珍珠异
宝缣段。

按：《元史世祖本纪》云云。

至元二十三年，马八儿遣使来贡。

按《元史世祖本纪》，至元二十三年春正月，马八儿国遣使进铜盾。按《马八儿本传》：至元二十三年，“海外
诸蕃国以杨庭璧奉诏招谕，至是皆来降。诸国凡十：
曰马八儿，曰须门那，曰僧急里，曰南无力，曰马兰丹，
曰那旺，曰丁呵儿，曰来来，曰急兰亦䚟，曰苏木都剌，
皆遣使贡方物。”

元

### 世祖至元三十年将遣人招谕三屿国不果

按《元史世祖本纪》不载。按三屿本传：三屿国近琉
球。至元三十年，命选人招诱之。平章政事伯颜等言：
“臣等与识者议，此国之民不及二百户，时有至泉州
为商贾者。去年入琉球，军船过其国，国人饷以粮食，
馆我将校，无他志也。乞不遣使。”帝从之。

明

### 太祖洪武 年苏禄发兵征浡泥大获以阇婆援兵至乃还

按《明外史苏禄传》：“苏禄地近浡泥、阇婆，洪武初，发兵
侵浡泥，大获，以阇婆援兵至，乃还。”

### 成祖永乐十五年苏禄国东王西王俱率其家属数百人朝贡皆封国王赐印诰

按《明外史苏禄传》：“永乐十五年，其国东王巴都葛叭
哈剌，西王麻哈剌叱葛剌麻丁峒王妻叭都葛巴剌
卜，并率其家属头目凡三百四十馀人，浮海朝贡，进
金镂表文，献珍珠宝石、玳瑁诸物，礼之若满剌加。寻
并封为国王，赐印诰、袭衣、冠带及鞍马仪仗器物，其
从者赐冠带有差。居二十七日，二王辞归，各赐玉带”
一、黄金百、白金二千、罗锦文绮二百、帛三百、钞万锭、
钱二千缗、金绣蟒龙麒麟衣各一。《东王》次德州，卒于
馆，帝遣官赐祭，命有司营葬，勒碑墓道，谥曰恭定。留
妻妾、傔从十人守墓，俟毕三年丧遣归。乃使使赍敕
谕其长子都马含曰：“尔父知尊中国，躬率家属陪臣，
远涉海道，万里来朝。朕眷其诚悃，已锡王封，优加赐
赉，遣官护归。舟次德州，遭疾陨没。朕闻之深为哀悼，
已葬祭如礼。尔以嫡长为国人所属，宜即继承，用绥
藩服。今特封尔为‘苏禄国东王，尔尚益笃忠贞，敬承
天道，以副眷怀，以继尔父之志钦哉’。”

按《明会典》：“苏禄国，永乐间赐国王纱帽、金镶玉带、钑
花、金带、金蟒龙等衣服、金银钱钞、珍珠锦纻丝、罗器、
铺陈等物，王妃冠服、银钱钞、纻丝等物，王男女亲戚
头目、使女冠带、衣服诸物各有差。货物例给价，免抽
分。国王来朝，筵宴一次，经过府卫茶饭管待，回还亦
如之。”

按《明一统志》：“苏禄国山涂田瘠，间植粟麦，民食沙糊、
鱼、虾、螺、蛤。气候半热，俗鄙薄。男女短发，缠皂缦，系小
印布。煮海为盐，酿蔗为酒，织竹布为业。”石崎山国以
此山为保障。土产竹、布、蔗、玳瑁、真珠，色青白而圆，有
至径寸者。

永乐十八年，苏禄西王入贡。

按《明外史苏禄传》：“永乐十八年，西王遣使入贡。
永乐十九年，苏禄东王母遣王叔入贡。”

按《明外史苏禄传》：“永乐十九年，东王母遣王叔叭都
加苏哩来朝，所贡大珠一，其重七两有奇。”

永乐二十一年，《苏禄》东王妃还国。

按《明外史苏禄传》：“永乐二十一年，东王妃还国，厚赐
遣之。”

永乐二十二年，苏禄入贡。

按：《明外史苏禄传》：“永乐二十二年入贡，自后不复至。”

### 神宗万历 年佛郎机攻苏禄不能下

按《明外史苏禄传》：“万历时，佛郎机屡攻之，城据山险，
迄不能下。其国于古无所考，地瘠，寡粟麦，民率食鱼
虾，煮海为盐，酿蔗为酒，织竹为布。气候常热，有珠池，
夜望之，光浮水面。土人以珠与华人市易，大者利数
十倍。商舶将返，辄留数人为质，冀其再来。”其旁近国
名高药，出玳瑁。

明

### 太祖洪武五年吕宋国遣使入贡

按《明外史吕宋传》：“吕宋居南海中，去漳州甚近。洪武
五年正月，使使偕琐里诸国来贡。”

按《明会典》：“洪武五年，赐国王织金彩段纱罗，使臣并
从人俱与琐里国同。”

====成祖永乐三年十月遣官抚谕吕宋吕宋随遣使入贡====按《明外史吕宋传》：“永乐三年十月，遣官赍诏抚谕其
国。”

按：《明会典》：“永乐三年，吕宋遣使入贡。”

按《明一统志》：“吕宋，前代无考。本朝永乐三年，王遣其
臣隔察老来朝，并贡方物。土产黄金。”

永乐八年。吕宋与冯嘉、施兰入贡。自后久不至
按《明外史吕宋传》云云。

### 神宗万历四年吕宋助讨逆贼有功来贡贡道由福建

按《明外史吕宋传》：“万历四年，官军追海寇林道干至
其国，国人助讨有功，复朝贡。”

按《明会典》：“吕宋贡道由福建。万历四年以助讨逆贼，
正赏外加赐如朝鲜国送回人口例。”

万历　年，佛郎机贾人袭吕宋，杀其王而据其国。
按《明外史吕宋传》：“时佛郎机强，与吕宋互市。久之，见
其国弱可取，乃奉厚贿遗王，乞地如牛皮大，建屋以
居。王不虞其诈而许之。其人乃裂牛皮联属至数百
丈，围吕宋地，乞如约。王大骇然业已许诺，无可奈何，
遂听之，而稍征其税如国法。其人既得地，即营室筑
城，列”火器，设守御具，为窥伺计。已竟乘其无备，袭杀
其王，逐其人民，而据其国，名仍“吕宋”，实佛郎机也。先
是，闽人以其地近且饶富，商贩者至数万人，往往久
居不返。至长子孙，《佛郎机》既夺其国，其王遣一酋来
镇，虑华人为变，多逐之归，留者悉被其侵辱。

万历二十一年，华人潘和五刺吕宋酋长，收金宝而
归，失路之安南。后以酋子闻于朝，和五留安南，终不
返。

按：《明外史吕宋传》：“万历二十一年八月，酋郎雷敝里
系”侵美洛居，役华人二百五十助战。有潘和五者，
为其哨官。蛮人日酣卧，而令华人操舟稍怠，辄鞭打，
有至死者。和五曰：“叛死，棰死，等死耳，否亦且战死。曷
若刺杀此酋以救死，胜则扬帆归，不胜而见缚，死未
晚也。”众然之，乃夜刺杀其酋，持酋首大呼。诸蛮惊起，
不知所为，悉被刃，或落水死。和五等尽取其金宝甲
仗，驾舟以归。失路之安南，为其国人所掠，惟郭惟太
等三十二人附他舟获返。时酋子郎雷《猫吝》驻朔雾，
闻之，率众驰至，遣僧陈父冕，乞“还其战舰金宝，戮仇
人以偿父命。”巡抚许孚远闻于朝，檄两广督抚以礼
遣僧置惟太于理和五，竟留安南不敢返。初，酋之被
戮也，其部下居吕宋者，尽逐华人于城外，毁其庐。及
猫吝归，即令城外筑室以居。会有传日本来寇者，猫
吝惧交通为患，复议驱逐。而孚远适遣人招还，蛮乃
给行粮遣之。然华商嗜利，趋死不顾，久之复成聚。其
时矿税使者四出，奸宄蜂起言利有阎应龙、张嶷者，
言“吕宋机易山素产金银，采之岁可得金十万两，银
三十万两。”

“万历二十六年，吕宋国径抵濠镜澳，台司官议逐之。
按《广东通志》”：“吕宋国例由福建贡市，万历二十六年
八月初五日，径抵濠镜澳，住舶索请开贡。两台司道
咸谓其越境违例，议逐之。诸澳彝亦谨守澳门，不得
入。九月，移泊虎跳门，言候丈量。越十月，又使人言已
至甲子门，舟破趋还，遂就虎跳门径结屋群居不去。”
海道副使章邦翰饬兵严谕，焚其聚次；九月，始还东
洋。或曰：“此闽广商诱之使来也。”

万历三十年，以张嶷言“吕宋《机易山》金银矿可开”，命
海澄丞王时和偕嶷往勘之。

按《明外史吕宋传》：有阎应龙、张嶷者，言：吕宋机易山
素产金银，采之岁可得金十万两，银三十万两。万历
三十年七月，诣阙奏闻，帝即纳之。命下，举朝骇异。都
御史温纯疏言：“近中外诸臣，争言矿税之害，天听弥
高。今云南李凤至污辱妇女六十六人，私运财贿至
三十巨舟，三百大扛，势必见戮于积怒之众，何如？及
今撤之，犹不失威福操纵之柄。缅酋以宝井故，提兵
十万将犯内地，西南之蛮岌岌可忧；而闽中奸徒又
以机易山事见告矣。”此其妄言，真如戏剧，不意皇上
之聪明而误听之！臣等惊魂摇曳，寝食不宁。异时变
兴祸起，费国家之财不知几百万；倘或剪灭不早，其
患又不止费财矣。臣闻海澄市舶高“采已岁征三万
金，决不遗馀力而让利；即机易越，在海外亦决无遍
地金银任人采取之理，安所得金十万、银三十万以
实其言？不过假借朝命，阑出禁物，勾引诸番以逞其
不轨之谋；岂止烦扰公私，贻害海澄一邑而已哉！昔
年倭患，正缘奸民下海私通大姓，设计勒价，致倭贼
愤恨，称兵犯顺。今以朝命行之，害当弥大。及乎兵连
祸结诸奸，且效汪直、曾一本辈故智，负海称王，拥兵
列寨，近可以规重利，远不失为尉佗，于诸亡命之计
得矣，如国家大患何？乞急寘于理，用消祸本。”言官金
忠士、曹于汴、朱吾弼等亦连章力争，皆不听。事下福
建，守臣持不欲行，而迫于朝命。乃遣海澄丞王时和、
百户于一成偕嶷往勘，吕宋人闻之大骇。华人流寓
者谓之曰：“天朝无他意，特奸徒横生事端。今遣使者按验，俾奸徒自穷，便于还报耳。”其酋意稍解，命诸僧
散花道旁，若敬朝使，而盛陈兵卫迓之。时和等入，酋
为置宴，问曰：“天朝欲遣人开山，山各有主，安得开？譬
中华有山，可容我国开耶？且言树生金豆”，是何树所
生？时和不能对，数视嶷，嶷曰：“此地皆金，何必问豆所
自？”其上下皆大笑，留嶷欲杀之，诸华人共解，乃获释
归。时和还任，即病悸死。守臣以闻，请治嶷妄言罪，事
已止矣。而吕宋人终自疑，谓天朝将袭取其国，诸流
寓者为内应，潜谋杀之。明年声言发兵侵旁国，厚价
市铁器。华人贪利，尽出而鬻之，于是家无寸铁。酋乃
下令，录华人姓名，分三百人为一院，入即歼之。事稍
露，华人乃群走菜园。酋发兵攻，众无兵仗，死无算，奔
大仑山。蛮人复来攻，众殊死斗，蛮兵少挫。酋旋悔，遣
使议和。众疑其伪，扑杀之。酋大怒，敛众入城，设伏城
旁。众饥甚，悉下山攻城。伏发，众大败，先后死者二万
五千人。酋寻出，令诸所掠华人赀，悉封识贮库。移书
闽中守臣，言“华人将谋乱，不得已先之。请令死者家
属往取其孥与帑。”巡抚徐学聚等亟告变于朝。帝惊
悼，下法司议《奸徒》罪。

万历三十二年，枭张嶷首示海上，移檄吕宋，数以“擅
杀商民”之罪，令送死者妻子以归。

按《明外史吕宋传》：万历三十二年十二月，议上帝曰：
“嶷等欺诳朝廷，生衅海外，致二万商民尽膏锋刃，损
威辱国，死有馀辜，即枭首传示海上。吕宋酋擅杀商
民，抚按官议罪以闻。”学聚等乃移檄吕宋，数以擅杀
罪，令送死者妻子归，竟不能讨也。其后华人复稍稍
往，而蛮人利中国互易，亦不拒。久之，复成聚。时佛郎
机已并满剌加，益以吕宋，势愈强，横行海外，遂据广
东香山澳，筑城以居，与民互市，而患复中于粤矣。
按《坤舆图说》，“广州之东南为吕宋，其地产鹰。鹰王飞
则众鹰从之，或得禽兽，俟鹰王先取其睛，然后群鹰
方啖其肉。又有一树，百兽不得近，一过其下即毙矣。”

明

### 太祖洪武九年览邦遣使入贡

按《明外史览邦传》：“览邦在西南海中。洪武九年，其王
昔里马哈剌札的剌札遣使奉表来贡，诏赐其王织
金文绮、纱罗，使者宴赐如制。”

### 成祖永乐 年览邦附邻国朝贡

按《明外史览邦传》：“永乐宣德中，尝附邻国朝贡。其地
多砂砾，麻麦之外无他种，商贾鲜至。山坦迤无峰峦，
水亦浅浊。俗好佛，勤赛祀。厥贡孔雀、马、檀香、降香、胡
椒、苏木，交易用钱。”

明

### 太祖洪武十年淡巴国王佛喝思罗遣使入贡

按《明外史淡巴传》：“淡巴亦西南海中国。洪武十年，其
王佛喝思罗使使上表，贡方物，赐赉有差。其国石城
瓦屋，土乘舆，官跨马，有中国威仪。土衍水清，草木畅
茂，畜产甚夥，男女勤于耕织，市有贸易，野无寇盗，称
乐土焉。厥贡苾布、兜罗、绵被、沉香、速香、檀香、胡椒。”
按《明会典》：“淡巴国，洪武十年，赐国王织金彩缎、纱罗，
使”臣彩缎袭衣等物有差

明

### 太祖洪武十一年彭亨遣使入贡

按《明外史彭亨传》：“彭亨在暹罗之西。洪武十一年，其
王麻哈剌惹荅饶使使赍金叶表，贡番奴六人及方
物，宴赉如礼。”

按《明会典》：“洪武十一年，赐彭亨王、王妃纻丝纱罗共
四十八匹，使臣织金彩缎衣服有差。”

====成祖永乐九年彭亨遣使入贡====按《明外史彭亨传》：“永乐九年，王巴剌密琐剌达罗息
泥遣使入贡。”

按《明一统志》：“彭亨，前代无考。本朝永乐中，国王遣其
臣苏麻固门的里等来朝，并贡方物。田沃谷稍登，男
女椎髻。煮海为盐，酿椰浆为酒。其国石崖周匝崎岖
如栅寨。土产片脑、沉香、花锡、椰子。”

永乐十年，遣中官郑和使于彭亨。

按：《明外史彭亨传》云云。

永乐十二年，彭亨入贡。

按：《明外史彭亨传》云云。

永乐十四年，彭亨与古里、瓜哇同入贡。

按《明外史彭亨传》：“永乐十四年，与古里、瓜哇诸国偕
贡，复令郑和报之。其国土田沃，气候常温，米粟饶足。
煮海为盐，酿椰浆为酒，上下亲狎，无寇贼。然惑于鬼
神，刻香木为像，杀人祭赛，以禳灾祈福。所贡有象牙、
片脑、乳香、速香、檀香、胡椒、苏木之属。”

明

### 太祖洪武十一年百花国遣使入贡

按《明外史百花传》：“百花居西南海中。洪武十一年，其
王剌丁剌者望沙遣使奉金叶表，贡白鹿、红猴、龟筒、
玳瑁、孔雀、鹦鹉、哇哇倒挂鸟及胡椒、香、蜡诸物。诏赐
王及使者绮币、袭衣有差。国中气候恒燠，无霜雪，多
奇花异卉，故名百花。民富饶，尚释教。”

按《明会典》：“百花国，洪武十一年，赐王及使者织金彩
缎、纱罗衣服有差。”

按《明一统志》：“百花国，前代无考。本朝洪武十一年，国
王剌丁剌者望沙亦遣其臣八智亚坛等来朝，并贡
方物。土产红猴、龟筒、玳瑁、孔雀、倒挂胡椒。”

明

### 成祖永乐元年剌泥遣使朝贡

按《明外史剌泥传》：“剌泥，永乐元年，其国中回回哈只
马哈没奇剌泥等来朝，贡方物，因携胡椒与民市。有
司请征其税，帝曰：‘征税以抑逐末之民，岂以为利？今
远人慕义来，乃取其货，所得几何，而亏损国体多矣。
其已之。剌泥而外有数国，曰夏剌比，曰奇剌泥，曰窟
察泥，曰舍剌齐，曰彭加那，曰八可意，曰乌沙剌踢，曰’”
坎巴，曰呵哇，曰“打回。”永乐中，尝遣使朝贡，而其国之
风土物产无可稽云。

明

### 成祖永乐三年苏吉丹国入贡

按《明外史苏吉丹传》：“苏吉丹，瓜哇属国，后讹为思吉
港。国在山中，止数聚落，酋居吉力石。其水潏，舟不可
泊，商船但往饶洞。其地平衍，国人皆就此贸易。其与
国有思鲁瓦及猪蛮，猪蛮多盗，华人鲜至。”

明

### 成祖永乐三年碟里入贡

按《明外史碟里传》：“碟里近瓜哇，永乐三年，遣使附其
使臣来贡。其地尚释教，俗淳少讼，物产甚薄。”

按：《明一统志》：“本朝永乐三年，碟里国王遣其臣马黑
木等来朝，并贡方物。土产苏木、乌木。”

明

### 成祖永乐三年日罗夏治国入贡

按《明外史日罗夏治传》：“日罗夏治近瓜哇。永乐三年，
遣使附其使臣入贡。国小，知种艺，无盗贼，亦尚释教，
所产止苏木、胡椒。”

按《明一统志》：“日罗夏治国，前代无考。本朝永乐三年，
国王遣其臣文那打时镇等来朝，并贡方物

明

### 成祖永乐三年合猫里遣使入贡

按《明外史合猫里传》：“合猫里，海中小国也。土瘠多山，
山外大海，饶鱼虫，人知耕稼。永乐三年九月，遣使附
瓜哇使臣朝贡。其国又名猫里务，近吕宋，商舶往来，
渐成富壤。华人入其国，不敢欺陵，市法最平。故华人
为之语曰：‘若要富，须往猫里务’。”有网巾礁老者最凶
悍，海上行劫，舟若飘风，遇之无免者。然恃恶，商舶不
至其地；偶有至者，待之甚善。猫里务后遭盗掠，人多
死伤，地亦贫困。商人虑为《礁老》所劫，鲜有赴者。

明

### 成祖永乐三年古里班卒遣使朝贡

按《明外史古里班卒传》：“古里班卒，永乐中尝入贡。其
国土瘠谷少，物产亦薄，气候不齐，夏多雨，雨即寒。”
按《明一统志》，“古里班卒，前代无考。本朝永乐三年，国
王遣其臣马的等来朝，并贡方物。田瘠，谷不登，气候
不齐，夏则多雨多寒，风俗质，男女被短发，假锦缠头，
红油布系身。”

明

### 成祖永乐三年遣使至南巫里

按：《明外史南巫里传》：“南巫里在西南海中，永乐三年，
使使赍玺书彩币抚谕其国。”

永乐六年，复遣中官郑和使南巫里。

按：《明外史南巫里传》：“永乐六年，郑和复往使其国。
永乐九年，南巫里遣使入贡。”

按《明外史？南巫里传》：“永乐九年，其王遣使贡方物，与
急兰丹、加异勒诸国偕来。命礼官宴赐。辞还，赐其王
金织文绮、金绣龙衣、销金帏幔及伞盖诸物，使者复
宴赐遣之。”

永乐十四年，南巫里遣使入贡。

按：《明外史南巫里传》：“永乐十四年再贡，命郑和与其
使偕行，后不复至。”

明

### 成祖永乐三年遣使招谕麻叶瓮

按《明外史麻叶瓮传》：“麻叶瓮在西南海中。永乐三年
十月，遣使赍玺书赐物，招谕其国。其酋长迄不朝贡。
自占城灵山放舟，顺风十昼夜至交栏山，其西南即
麻叶瓮山，峻地平，田膏腴，收获倍他国。煮海为盐，酿
蔗为酒。男女椎结，衣长衫，围之以布。俗尚节义，妇丧
夫，剺面剃发，绝粒七日，与尸同寝，多致死。七日不死”，
亲戚劝以饮食，终身不再嫁，或于焚尸日，亦赴火自
焚。产玳瑁、木绵、黄蜡、槟榔、花布之属。交栏山甚高广，
饶竹木。元史弼、高兴伐瓜哇，遭风至此山下，舟多坏，
乃登山伐木重造，遂破瓜哇。其病卒百馀，留养不归，
后益蕃衍，故其地多华人。又有葛卜、又速儿、米囊二
国，亦永乐三年遣使持玺书赐物招谕竟不至。

明

### 成祖永乐四年冯嘉施兰遣使朝贡

按《明外史冯嘉施兰传》：“冯嘉施兰，亦东洋中小国。永
乐四年八月，其酋嘉马银等来朝，贡方物，赐钞币有
差。”

永乐六年，冯嘉《施兰》酋率其属来朝。

按《明外史冯嘉施兰传》：“永乐六年四月，其酋玳瑁、里
欲二人，各率其属朝贡，赐二人钞各百锭，文绮六表
里，其从者亦有赐。”

永乐八年，冯嘉、《施兰》复来贡。

按：《明外史冯嘉施兰传》云云。